ועדת הכספים, כנסת 18, פרוטוקול מספר 179, 2009-10-27 10:00

משה גפני: בוקר טוב, אני מתכבד לפתוח את ישיבת ועדת הכספים.

משה גפני: אני מקדם בברכה את שר התקשורת, שמופיע לראשונה בוועדה.

משה גפני: לכבוד הוא לנו, אדוני השר, ושיהיה לך בהצלחה.

משה גפני: אנחנו כבר יודעים שאתה מצליח.

משה גפני: אנחנו מאחלים לך המשך הצלחה.

משה גפני: על סדר היום תקנות התקשרות, (בזק ושידורים) (תמלוגים) (תיקון), התש"ע-2009.

משה גפני: הנושא נדון בשבוע שעבר בוועדה.

משה גפני: ביקשנו שמשרד התקשורת יבוא בדברים עם חברות הסלולר.

משה גפני: אני מקווה שזה אכן נעשה.

משה גפני: דיברו עם חברות הסלולר?

ליאת גלזר: כן, קיימנו אתמול שיחות עם חברות הסלולר, אבל בסופו של יום החלטנו להשאיר את התקנות בנוסח הנוכחי.

ליאת גלזר: כמו שציינתי בישיבה הקודמת של הוועדה, אנחנו סבורים שאין את אותה הרחבה שהחברות מלינות עליה, והתוספות נועדו אך ורק לצורך הבהרה.

ליאת גלזר: הנוסח נשאר כפי שהוא.

משה גפני: לגבי הנושא של ריבית הפיגורים הייתי מבקש אם אפשר להיצמד למה שהיה קודם.

משה גפני: זה קצת יקל עליהם.

ליאת גלזר: אני לא חושבת שמשרד האוצר יסכים.

משה: אנחנו בדקנו את הטענות שלהם שוב פעם בנושא ריבית הפיגורים.

משה: אנחנו נשארים בעמדתנו.

משה: ריבית הפיגורים היא לא ריבית רגילה, היא רק ריבית למי שמאחר או לא עומד בתקנות.

משה: זה בעצם קנס מסוים על מי שמחליט לעבור על הוראות החוק ועל הוראות התקנות.

משה: אנחנו הולכים להחיל את זה בכל תקנות התקשורת.

משה: אנחנו חושבים שכך נכון לנהוג.

משה גפני: אני מבקש עוד בדיקה.

משה גפני: הם הולכים להינזק.

חיים אורון: אני תומך בתקנות האלו.

חיים אורון: היה עוד נושא של רטרואקטיביות שלא שייך להוט ולבזק, אלא שייך לתקשורת הבינלאומית.

חיים אורון: גם הם, לכאורה, על פי התקנות החדשות, היו בתחרות בקטע מסוים על משהו שהם לא צריכים לשלם אותו.

חיים אורון: השאלה אם הם יקבלו החזר על הקטע הזה.

חיים אורון: צריך שיהיה אותו עיקרון על כולם.

ליאת גלזר: הנושא של תחרות עם גורמים אחרים שלא משלמים תמלוגים זה אכן עיקרון שאנחנו מקבלים אותו כסיבה לאי תשלום תמלוגים, אבל זה לא משהו אוטומטי.

ליאת גלזר: זה לא שברגע שישנה תחרות או ישנה אפשרות לתחרות בענף מסוים, מיד אותה חברה זוכה בפטור מתמלוגים.

ליאת גלזר: קיבלנו את הטענה שלהם והכנסנו את הפטור לאותם שירותים שנפתחו לתחרות בתקנות, אולם לא דובר שהתחולה תהיה רטרואקטיבית וזה יחול החל ממועד מסוים.

ליאת גלזר: זאת להבדיל מהמקרה של בזק והוט, ששם הייתה התחייבות של המדינה ובג"ץ להחיל את הפטור מתאריך מסוים.

ליאת גלזר: רטרואקטיביות במקרה הזה מטיבה עם החברות.

ליאת גלזר: זה לא משהו אלמנטרי.

ליאת גלזר: המדינה לא מתנדבת להחזיר כספים באופן רטרואקטיבי סתם כך.

ליאת גלזר: ממה שידוע לנו, לא דובר בשום שלב שאותו פטור שאנחנו כוללים בתקנות משירותי נל"ן בינלאומי יחול בצורה רטרואקטיבית.

חיים אורון: הסיבה שאני יושב בישיבות האלה זה לא כדי להחליט מי ישלם יותר או כמה ישלם כל אחד.

חיים אורון: זה התפקיד שלכם.

חיים אורון: אני יושב כאן כדי לבדוק שהעקרונות שאתם מפעילים הם עקרונות נכונים.

חיים אורון: יש לכם המון כוח שאנחנו נתנו לכם אותו.

חיים אורון: אם אותו עיקרון שבגללו מחזירים כסף לבזק נכון גם לגבי חברה אחרת, שאני לא יודע בכלל מי היא, למה העיקרון פה לא תופס?

ליאת גלזר: החריג בעיני במקרה הזה הוא חברת בזק, שלגביה המדינה התחייבה לתחולה רטרואקטיבית.

חיים אורון: אם החריג הוא כך, אז לכל מי שנמצא בתוך הקופסא הזאת יש את אותה זכות.

חיים אורון: אני לא מציע עיקרון אחר.

חיים אורון: אני מציע את העיקרון שאומר שמי שנמצא בתוך המתחם הזה יפעלו לגביו.

חיים אורון: זה קורה בהמון דברים.

חיים אורון: הרגולטורים רוצים הרבה כוח.

חיים אורון: אין לנו ברירה אלא לתת להם.

חיים אורון: אמרתם לנו שהשוק יפתור את הכל.

חיים אורון: אחר כך התברר שהשוק לא פתר את הכל.

משה גפני: התחרות לא הייתה בעניין הזה.

חיים אורון: אני הערתי הערה פילוסופית.

חיים אורון: אם אתם אומרים שמה שאני מעלה זה שבירת העיקרון, אז במקרה הזה העיקרון יותר חזק מהאדמיניסטרציה.

חיים אורון: אני לא יכול להיות בטוח שכשאנחנו נותנים לכם כוח להחליט מחר לא תחליטו דברים נוספים.

חיים אורון: מבחינתי זה לא אוטומטי.

חיים אורון: העיקרון יותר חזק.

חיים אורון: מדובר פה על תשלום רטרואקטיבי על סכומים במאות אלפים, לא במיליונים.

חיים אורון: אם קיבלתם עיקרון רוחב, כל מי שנמצא בו כלול בתוכו.

משה גפני: איך אתם המשפטנים תוכלו להסכים שזה יחול על מישהו ולא על השני?

ליאת גלזר: המצב המשפטי המחייב הוא התקנות.

משה גפני: ברגע שהממשלה החליטה לתת באופן חריג למישהו אחד, איך היא יכולה לא לתת למישהו אחר?

ליאת גלזר: הממשלה לא התנדבה לעשות את זה.

משה כחלון: זה לא שמעדיפים מישהו.

משה כחלון: בג"ץ הורה לנו.

משה כחלון: ג'ומס, אתה יודע שאני איתך בעיקרון השוויוניות, אבל יש פה הוראה של בית המשפט.

אורן משה: בעוד שלגבי התמלוגים של בזק והוט ניתנה התחייבות כבר לפני חמש שנים, בסוגייה הספציפית של הנל"ן הבינלאומי אלו תקנות שמובאות עכשיו לכנסת.

אורן משה: הן הובאו בסוף 2008, אבל הכנסת לא העבירה אותן.

אורן משה: הן מובאות עכשיו.

משה גפני: למה הכנסת לא אישרה אותן?

אורן משה: יושב-ראש ועדת הכספים דאז החליט לא להעלות את זה לדיון.

משה גפני: אני מבקש לקחת את ההערה של חבר הכנסת חיים אורון, שהיא הערה נכונה, בחשבון.

משה כחלון: אני אטפל בעניין.

משה כחלון: אני אבדוק את זה.

משה גפני: השר הודיע שהוא יבדוק את העניין הזה, הוא יטפל בזה.

משה גפני: אנחנו סומכים עליו.

משה גפני: הדיון לא מתקיים עכשיו, הדיון התקיים בשבוע שעבר.

משה גפני: בשבוע שעבר שמענו את כולם, כל מי שביקש רשות דיבור קיבל.

משה גפני: שמענו את כל הערות.

משה גפני: היו דיונים בין משרדי הממשלה.

משה גפני: היום זה רק מובא להצבעה.

משה גפני: אפשרתי את ההערות האלו כי הן הערות נכונות.

משה גפני: השר אמר שהוא יבדוק את הדברים.

משה גפני: אני מביא את התקנות להצבעה.

משה גפני: מי בעד אישור התקנות, ירים את ידו?

משה גפני: ה צ ב ע ה בעד - פה אחד נגד – 0 התקנות אושרו